b"\n_START_ARTICLE_\nBetteridgeov zakon\n_START_PARAGRAPH_\nBetteridgeov zakon (v izvirniku angle\xc5\xa1ko Betteridge's law) o naslovnih vrsticah v novinarstvu je rek, ki pravi, da se lahko na vsak naslov novinarskega prispevka, ki se kon\xc4\x8da z vpra\xc5\xa1ajem, odgovori z \xc2\xbbne\xc2\xab. V tej obliki je dobil ime po britanskem publicistu Ianu Betteridgeu, ki ga je ubesedil na svojem blogu Technovia, na\xc4\x8delo pa so prepoznali tudi \xc5\xbee komentatorji pred njim in se v angle\xc5\xa1ko govore\xc4\x8dem svetu omenja pod razli\xc4\x8dnimi drugimi imeni, kot so Davisov zakon (Davis' law, brez podatka, kdo naj bi bil ta Davis) ali preprosto novinarsko na\xc4\x8delo (journalistic principle), v znanosti pa kot Hinchcliffeovo pravilo (Hinchcliffe's Rule). Tako kot podobni \xc2\xbbzakoni\xc2\xab, na primer Murphyjevi, je mi\xc5\xa1ljen hudomu\xc5\xa1no, kot aforizem in ne kot trditev o absolutni resnici._NEWLINE_Betteridge je v svojem \xc4\x8dlanku leta 2009 komentiral objavo na spletnem portalu TechCrunch z naslovom \xc2\xbbDid Last.fm Just Hand Over User Listening Data To the RIAA?\xc2\xab\xc2\xa0(\xc2\xbbJe Last.fm pravkar odstopil podatke o tem, kaj poslu\xc5\xa1ajo njegovi uporabniki, organizaciji RIAA?\xc2\xab). Zapisal je:_NEWLINE_Zgodba je krasen zgled za mojo maksimo, da lahko na vsak naslov novice, ki se kon\xc4\x8da z vpra\xc5\xa1ajem, odgovorimo z besedo \xc2\xbbne\xc2\xab. Razlog, zakaj novinarji uporabijo tak slog naslovne vrstice je, da vedo, da je zgodba po vsej verjetnosti sranje, nimajo zaresnih virov in podatkov, da bi jo podprli, bi jo pa kljub temu radi objavili. _NEWLINE_Tudi drugi so mnenja, da gre pri uporabi tovrstnih retori\xc4\x8dnih vpra\xc5\xa1anj pri spletnem novinarstvu za zavajajo\xc4\x8d senzacionalizem z namenom nabiranja klikov, kjer bralec pri\xc4\x8dakuje presenetljiv odgovor \xc2\xbbda\xc2\xab, pri \xc4\x8demer pa se v samem \xc4\x8dlanku potem obi\xc4\x8dajno izka\xc5\xbee, da dejstva ne upravi\xc4\x8dijo senzacionalisti\xc4\x8dnega naslova._NEWLINE_V znanosti je praksa redka, izka\xc5\xbee pa se, da je odgovor v tem primeru praviloma pritrdilen. \xc4\x8clanki s tem in drugimi neobi\xc4\x8dajnimi lo\xc4\x8dili v naslovih vseeno pritegnejo pozornost in so v povpre\xc4\x8dju pogosteje citirani kot tisti brez njih."